Kibar a 8: Nin-wobd n be tẽngã zugu
NED sã n kẽnd n segd yãmb t’a woglmã ta y roogã, yãmb na n yeelame tɩ bõe? Y na n yeelame tɩ nin-kãngã yaa nin-wobgo, ka sɩda? Wakat n zĩnd tɩ nin-wobd ra be tẽngã zugu. Biiblã yetame tɩ nin-wobdã baaba rãmb ra yaa malɛgse. Maana wãn tɩ b ba rãmbã wa yaa malɛgse?
Tẽeg-y tɩ malɛg-wẽng a Sʋɩtãan ratame tɩ wẽngã pid zĩig fãa. Rẽ kɩtame t’a mak n na n belg Wẽnnaam malɛgsã meng tɩ b maan wẽnga. La tarẽ-n-tarẽ, malɛgs kẽer wa n basame t’a Sʋɩtãan tõog-ba. B basa tʋʋmd ning Wẽnnaam sẽn kõ-b saasẽ wã, n sig tẽngã zug n lebg wa ninsaalba. Yãmb mii sẽn yaa bũmb ning yĩng bɩ?
Biiblã yetame tɩ malɛgsã yãa pʋg-neebã sẽn be tẽngã zugã, n dat tɩ b lebg b pagba. Yaa rẽ yĩng la b sẽn wa tẽngã zug n dɩgs pʋg-neebã n maan b pagba. Biiblã yetame tɩ b sẽn maanã yaa wẽng wʋsgo, bala Wẽnnaam naana malɛgsã tɩ b vɩɩmd saasẽ.
Malɛgsã pagb sẽn dog kamb ninsã pa wõnd kamb a taabã ye. B sẽn wa n yaa bõonesã, tõe tɩ b ra wõnda kamb a taabã. La b sẽn wa n bɩtẽ wã, b ra lebgda wogd la bɛd tɩ b pãngã tar paasg wʋsg hal tɩ b wa lebg nin-wobdo.
Nin-wobdã ra yaa wẽnse. B sẽn da yaa bɛd la b tar pãngã yĩnga, b ra maanda nebã pãnga. B ra ratame n modga nebã fãa tɩ b maan wẽng wa bãmba.
A Enok ra kiime, la ned a to n da be n yaa nin-sõngo. A yʋʋr la a Nowe. A Nowe ra maanda Wẽnnaam sẽn datã wakat fãa.
Daar a yembre, Wẽnnaam yeela a Nowe t’a na n kʋʋ nin-wẽnsã fãa masã. La Wẽnnaam da na n kogla a Nowe ne a zaka rãmba, la a kogl rũms wʋsg me. D ges Wẽnnaam sẽn maan rẽ to-to.
Sɩngre 6:1-8; Ziid 6.
Sogsgo
- Malɛgs kẽer sẽn kelg a Sʋɩtãanã, bõe la b maan-yã?
- Bõe yĩng tɩ malɛgs kẽer bas b tʋʋmdã saasẽ n wa tẽngã zugu?
- Bõe yĩng tɩ malɛgsã sẽn wa tẽngã zug n lebg wa ninsaalbã ra yaa wẽnga?
- Bõe n kɩt tɩ malɛgsã kamb ra pa wa ninsaalbã kamba?
- Wala y sẽn ne foto wã zugã, malɛgsã kamb sẽn wa n bɩ n lebg nin-wobdã bõe la b ra maanda?
- A Enok kũumã poore, nin-sõng bʋg n zĩndi, la bõe yĩng tɩ Wẽnnaam da nong-a?
Sogsg a taaba
- Karm-y Sɩngr 6:1-8.
Sɩngr 6:6 wilgdame tɩ bũmb nins d sẽn maanda tõe n maana a Zeova bõe? (Yɩɩl 78:40, 41; Yel. 27:11)
- Karm-y Ziid 6.
Bũmb ning sẽn paam malɛgs nins sẽn “bas b zĩigã” saasẽ a Nowe wakatẽ wã zãmsda tõnd bõe? (1 Kor. 3:5-9; 2 Pɩɛ. 2:4, 9, 10)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn